title: Sklep Sveta (EU) 2016/1098 z dne 4. julija 2016 o stališču, ki se zavzame v imenu Evropske unije v okviru Odbora veleposlanikov AKP-EU o reviziji Priloge III k Sporazumu o partnerstvu AKP-EU

text:
               7.7.2016

               SL

               Uradni list Evropske unije

               L 182/39

         SKLEP SVETA (EU) 2016/1098
   z dne 4. julija 2016
   o stališču, ki se zavzame v imenu Evropske unije v okviru Odbora veleposlanikov AKP-EU o reviziji Priloge III k Sporazumu o partnerstvu AKP-EU
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 209(2) v povezavi s členom 218(9) Pogodbe,
   ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani (1),
   ob upoštevanju predloga Evropske komisije,
   ob upoštevanju naslednjega:

               (1)

               V členu 100 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani (v nadaljnjem besedilu: Sporazum o partnerstvu AKP-EU) je določeno, da lahko Svet ministrov AKP-EU na podlagi priporočila Odbora AKP-EU za sodelovanje pri financiranju razvoja revidira, pregleda in/ali spremeni priloge Ia, Ib, II, III, IV in VI k Sporazumu.

               (2)

               V členu 15(4) Sporazuma o partnerstvu AKP-EU je določeno, da lahko Svet ministrov AKP-EU prenese pooblastila na Odbor veleposlanikov AKP-EU.

               (3)

               Svet ministrov AKP-EU se je na 39. zasedanju v Nairobiju, Kenija, 19. in 20. junija 2014 v skupni izjavi dogovoril, da bo začel postopek zapiranja Centra za razvoj podjetništva (v nadaljnjem besedilu: CRP) v skladu s predpisi in spreminjanja Priloge III k Sporazumu o partnerstvu AKP-EU, ter v ta namen pooblastil Odbor veleposlanikov AKP-EU, da nadaljuje z obravnavo zadeve in sprejme potrebne sklepe, vključno z ustreznimi spremembami navedene priloge III.

               (4)

               Prilogo III k Sporazumu o partnerstvu AKP-EU bi bilo treba spremeniti, da se opredeli novi pravni okvir v zvezi z obstojem CRP le za namene likvidacije.

               (5)

               Stališče Unije v okviru Odbora veleposlanikov AKP-EU o reviziji Priloge III k Sporazumu o partnerstvu AKP-EU bi zato moralo temeljiti na priloženem osnutku Sklepa –

         SPREJEL NASLEDNJI SKLEP:
   Člen 1
   1.   Stališče, ki se v imenu Unije zavzame v okviru Odbora veleposlanikov AKP-EU o reviziji Priloge III k Sporazumu o partnerstvu AKP-EU, temelji na osnutku sklepa Odbora veleposlanikov AKP-EU, priloženem k temu sklepu.
   2.   Predstavniki Unije v Odboru veleposlanikov AKP-EU se o manjših tehničnih spremembah osnutka sklepa lahko sporazumejo brez nadaljnjega sklepa Sveta.
   Člen 2
   Sklep Odbora veleposlanikov AKP-EU se po sprejetju objavi v Uradnem listu Evropske unije.
   Člen 3
   Ta sklep začne veljati na dan sprejetja.

      V Bruslju, 4. julija 2016

            Za Svet

            Predsednik

         M. LAJČÁK

      (1)  Sporazum z dne 23. junija 2000, podpisan v Cotonouju (UL L 317, 15.12.2000, str. 3), kakor je bil spremenjen s sporazumom, podpisanim 25. junija 2005 v Luxembourgu (UL L 209, 11.8.2005, str. 27), in s sporazumom, podpisanim 22. junija 2010 v Ouagadougouju (UL L 287, 4.11.2010, str. 3).

      OSNUTEK
      SKLEP št. 2016/… ODBORA VELEPOSLANIKOV AKP-EU
      z dne
      o reviziji Priloge III k Sporazumu o partnerstvu AKP-EU
      ODBOR VELEPOSLANIKOV AKP-EU JE –
      ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (1) (v nadaljnjem besedilu: Sporazum o partnerstvu AKP-EU) in zlasti člena 100 Sporazuma,
      ob upoštevanju naslednjega:

                  (1)

                  V členu 100 Sporazuma o partnerstvu AKP-EU je določeno, da lahko Svet ministrov AKP-EU na podlagi priporočila Odbora AKP-EU za sodelovanje pri financiranju razvoja revidira, pregleda in/ali spremeni priloge Ia, Ib, II, III, IV in VI k Sporazumu.

                  (2)

                  V členu 15(4) Sporazuma o partnerstvu AKP-EU je določeno, da lahko Svet ministrov AKP-EU prenese pooblastila na Odbor veleposlanikov AKP-EU.

                  (3)

                  Člen 2 Priloge III k Sporazumu o partnerstvu AKP-EU se nanaša na Center za razvoj podjetništva (v nadaljnjem besedilu: CRP). V točki (a) člena 2(6) Priloge III je določeno, da se Odbor veleposlanikov AKP-EU imenuje kot nadzorni organ CRP, ki je med drugim pristojen za določitev statuta in poslovnika CRP, sprejetih s Sklepom št. 8/2005 Odbora veleposlanikov AKP-EU (2) (v nadaljnjem besedilu: statut CRP). V skladu s točko (a) člena 2(7) Priloge III je izvršilni odbor CRP med drugim pristojen za sprejetje finančnih in kadrovskih predpisov CRP.

                  (4)

                  V členu 1 statuta CRP je določeno načelo pravne osebnosti CRP.

                  (5)

                  V členih 9 in 10 statuta CRP sta določena mandat in sestava izvršilnega odbora CRP.

                  (6)

                  Svet ministrov AKP-EU se je na 39. zasedanju 19. in 20. junija 2014 v Nairobiju, Kenija, v skupni izjavi dogovoril, da bo začel postopek zapiranja CRP in spreminjanja Priloge III k Sporazumu o partnerstvu AKP-EU, ter v ta namen pooblastil Odbor veleposlanikov AKP-EU, da nadaljuje z obravnavo zadeve in sprejme potrebne sklepe, vključno z ustreznimi spremembami navedene priloge III.

                  (7)

                  Z navedeno skupno izjavo Sveta ministrov AKP-EU je bila ustanovljena skupna delovna skupina AKP-EU, ki naj bi zagotovila, da se CRP zapre pod najboljšimi možnimi pogoji.

                  (8)

                  Odbor veleposlanikov AKP-EU je s Sklepom št. 4/2014 (3) pooblastil izvršilni odbor CRP, naj sprejme vse ustrezne ukrepe za pripravo zaprtja CRP. Nato je izvršilni odbor CRP podpisal pogodbo z upraviteljem za obdobje do 31. decembra 2016.

                  (9)

                  V skladu s členom 2(3) Sklepa št. 4/2014 je v načrtu za zaprtje predvideno, da bo zaključna faza končana do 31. decembra 2016 (v nadaljnjem besedilu: zaključna faza). Zaključna faza se je za CRP začela, ko je izvršilni odbor CRP 29. in 30. junija 2015 odobril načrt za dokončno zaprtje.

                  (10)

                  Zaključni fazi naj bi sledila „pasivna faza“, v kateri bo CRP obstajal le za namene likvidacije. Pasivna faza, ki jo bo vodil upravitelj, lahko med drugim vključuje upravne naloge, vodenje arhivov CRP, izpolnjevanje vseh upravnih formalnosti ali upravljanje preostalih pravdnih postopkov, ki jih ni bilo mogoče razrešiti v zaključni fazi. Pasivna faza bi se morala začeti na dan po koncu zaključne faze, tj. 1. januarja 2017. Pasivna faza bi se morala končati po štiriletnem obdobju ali ko bo CRP poravnal vse svoje obveznosti in unovčil vsa svoja sredstva, kar koli od tega je prej.

                  (11)

                  V skladu s členom 26(1) finančne uredbe CRP, sprejete s Sklepom št. 5/2004 Odbora veleposlanikov AKP–ES (4), bi morali biti računovodski izkazi CRP zaključeni ob koncu proračunskega leta, da se lahko pripravijo finančni izkazi CRP. Zato bi morala biti obvezna revizija za leto 2016, ki se nanaša na zaključno fazo, dokončana najkasneje do 30. junija 2017.

                  (12)

                  Spremembe Priloge III k Sporazumu o partnerstvu AKP-EU zadeva črtanje sklicev na CRP. Ta sklep od začetka pasivne faze, tj. od 1. januarja 2017, predstavlja nov pravni okvir CRP.

                  (13)

                  Na podlagi člena 95(1) Sporazuma o partnerstvu AKP-EU bo Sporazum prenehal veljati leta 2020. Strukture upravljanja, ki se uporabljajo za pasivno fazo delovanja CRP, bi bilo zato treba določiti tudi za obdobje po 29. februarju 2020 –

            SPREJEL NASLEDNJI SKLEP:
      Člen 1
      Da bi upoštevali prenehanje dejavnosti CRP, ki bo izvedeno do 31. decembra 2016, se spremeni Priloga III k Sporazumu o partnerstvu AKP-EU:

                  (1)

                  naslov Priloge III se nadomesti z naslednjim:
                  „Institucionalna podpora“;

                  (2)

                  člen 1 se nadomesti z naslednjim:
                  „S sodelovanjem se podpira institucionalni mehanizem za spodbujanje kmetijstva in razvoja podeželja. V tej zvezi sodelovanje pomaga krepiti in utrjevati vlogo Tehničnega središča za sodelovanje v kmetijstvu in na podeželju pri razvoju institucionalnih zmogljivosti držav AKP, zlasti pri upravljanju informacij, da bi olajšali dostop do tehnologij za izboljšanje kmetijske produktivnosti, komercializacije, prehranske varnosti in razvoja podeželja.“;

                  (3)

                  člen 2 se črta;

                  (4)

                  člen 3 se preštevilči v člen 2.

            Člen 2
      1.   Pred koncem zaključne faze, tj. 31. decembra 2016, Evropska komisija sklene pogodbo z upraviteljem za zagotovitev izvajanja pasivne faze od 1. januarja 2017 za štiriletno obdobje oziroma dokler CRP ne poravna vseh svojih obveznosti in unovči vseh svojih sredstev, kar koli od tega je prej.
      2.   Za izvajanje pasivne faze je odgovoren upravitelj. Upravitelj Odboru veleposlanikov AKP-EU predloži letna poročila o napredku, doseženem pri izvajanju pasivne faze.
      Člen 3
      1.   Statut CRP, finančna uredba CRP in kadrovski predpisi CRP ostanejo v veljavi do konca zaključne faze.
      Ta sklep je od 1. januarja 2017 nov pravni okvir CRP.
      2.   Od 1. januarja 2017 se pravna osebnost CRP, kakor je določena v členu 1 statuta CRP, ohrani le za namene likvidacije CRP.
      3.   V pasivni fazi bo izvršilni odbor CRP, ustanovljen s členoma 9 in 10 statuta CRP, še naprej obstajal, in sicer do datuma, ko Odbor veleposlanikov AKP-EU sprejme sklep o predlogu za razrešnico na podlagi člena 4 Sklepa št. 4/2014.
      Od pasivne faze se naloge izvršilnega odbora CRP omejijo na odobritev zaključnega poročila, sprejetje računovodskih izkazov v zvezi z zaključno fazo in predložitev predloga za razrešnico Odboru veleposlanikov AKP-EU z namenom sprejetja sklepa. Od januarja 2017 ima izvršilni odbor največ eno srečanje na leto. To ne izključuje možnosti, da izvršilni odbor CRP sprejme sklep po pisnem postopku.
      Če Odbor veleposlanikov AKP-EU ne odloči drugače, se razrešnica šteje za odobreno v treh mesecih od datuma predložitve predloga razrešnice ali pa z 31. decembrom 2017, kar koli od tega je prej.
      4.   Stroški, povezani s pasivno fazo, se krijejo iz 11. Evropskega razvojnega sklada.
      5.   Pravice CRP v zvezi s tretjimi osebami in pravice tretjih oseb v zvezi s CRP imajo triletni zastaralni rok, ki začne teči 1. januarja 2017.
      Člen 4
      Naloga skupne delovne skupine AKP-EU, ustanovljene 19. in 20. junija 2014 s skupno izjavo Sveta ministrov AKP-EU, v zvezi z zapiranjem CRP se konča s sklepom Odbora veleposlanikov AKP-EU o predlogu za razrešnico v skladu s členom 4 Sklepa št. 4/2014.
      Člen 5
      Ta sklep začne veljati s sprejetjem, razen člena 1, ki začne veljati 1. januarja 2017.

         V …,

               Za Odbor veleposlanikov AKP-EU

               Predsednik

         (1)  Sporazum z dne 23. junija 2000, podpisan v Cotonouju (UL L 317, 15.12.2000, str. 3), kakor je bil spremenjen s sporazumom, podpisanim 25. junija 2005 v Luxembourgu (UL L 209, 11.8.2005, str. 27), in s sporazumom, podpisanim 22. junija 2010 v Ouagadougouju (UL L 287, 4.11.2010, str. 3).

         (2)  Sklep Odbora veleposlanikov AKP–ES št. 8/2005 z dne 20. julija 2005 o statutu in poslovniku Centra za razvoj podjetništva (UL L 66, 8.3.2006, str. 16).

         (3)  Sklep št. 4/2014 Odbora veleposlanikov AKP-EU z dne 23. oktobra 2014 v zvezi s pooblastili izvršilnega odbora Centra za razvoj podjetništva (CRP) (UL L 330, 15.11.2014, str. 61).

         (4)  Sklep št. 5/2004 Odbora veleposlanikov AKP–ES z dne 17. decembra 2004 o finančni uredbi Centra za razvoj podjetništva (UL L 70, 9.3.2006, str. 52).


title: 2009/783/ES: Sklep Komisije z dne 22. oktobra 2009 o imenovanju članov skupine za dialog z zainteresiranimi stranmi na področju javnega zdravja in varstva potrošnikov, ustanovljene s Sklepom 2007/602/ES

text:
               24.10.2009

               SL

               Uradni list Evropske unije

               L 279/6

      SKLEP KOMISIJE

   z dne 22. oktobra 2009
   o imenovanju članov skupine za dialog z zainteresiranimi stranmi na področju javnega zdravja in varstva potrošnikov, ustanovljene s Sklepom 2007/602/ES
   (2009/783/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Sklepa Komisije 2007/602/ES z dne 5. septembra 2007 o ustanovitvi skupine za dialog z zainteresiranimi stranmi na področju javnega zdravja in varstva potrošnikov (1) ter zlasti člena 3(1) Sklepa,
   ob upoštevanju naslednjega:

               (1)

               Skupina za dialog z zainteresiranimi stranmi na področju javnega zdravja in varstva potrošnikov je bila ustanovljena s Sklepom 2007/602/ES, ki je začel veljati 10. oktobra 2007, da bi Komisiji svetovala o najboljših praksah v postopku posvetovanja in ji na navedenih področjih pomagala bolje prilagoditi postopke vključevanja zainteresiranih strani njihovim potrebam.

               (2)

               Komisija je imenovala člane skupine za dialog z zainteresiranimi stranmi na področju javnega zdravja in varstva potrošnikov s Sklepom 2007/793/ES (2), ki je začel veljati 29. novembra 2007, brez navedbe njihovih mandatov. Zato je treba določiti, kateri člani se imenujejo za štiriletni mandat in kateri za dvoletni mandat, v skladu s členom 3(4) Sklepa 2007/602/ES.

               (3)

               Nekateri člani skupine so potrdili, da nameravajo konec novembra 2009 zaključiti svoje sodelovanje v skupini. Za zagotovitev neprekinjenega delovanja skupine je treba za preostale člane določiti štiriletni mandat.

               (4)

               V skladu s členom 3(1) Sklepa 2007/602/ES Komisija imenuje člane skupine izmed strokovnjakov z znanjem na področjih iz člena 2(2) navedenega sklepa, ki so se odzvali na razpis za prijavo interesa.

               (5)

               Razpis za prijavo interesa je bil objavljen 11. maja 2009, rok za prijavo je potekel 16. junija 2009 in prijetih je bilo 56 vlog.

               (6)

               Izmed kandidatov, ki so se odzvali na razpis za prijavo interesa, je bilo izbranih deset strokovnjakov. Kandidati imajo uravnotežene izkušnje iz sektorjev zainteresiranih strani, ki jih zadevajo različna področja politik, ki jih zajema Generalni direktorat za zdravje in varstvo potrošnikov. Imenovanja se izvedejo na podlagi najvišjih standardov strokovne usposobljenosti, ustrezne širine strokovnega znanja in, skladno s tem, najširše možne geografske porazdelitve znotraj Skupnosti ter ustrezne zastopanosti obeh spolov –

         SKLENILA:
   Člen 1
   Komisija v skladu s členom 3(4) Sklepa 2007/602/ES določa štiriletni mandat, in sicer od 29. novembra 2007 do 29. novembra 2011, za naslednje člane skupine za dialog z zainteresiranimi stranmi:

               BAX Willemien

               BERTELETTI KEMP Florence

               CZIMBALMOS Ágnes

               DI PUPPO Roshan

               GALLANI Barbara

               GOUVEIA Rodrigo

               KETTLITZ Beate

               ROSS Melody

               SHEPPARD Philip

               TIDDENS-ENGWIRDA Lisette

         Člen 2
   Komisija imenuje kot nove člane skupine za dialog z zainteresiranimi stranmi za celotni štiriletni mandat naslednje osebe:

               CEPONYTE Zita

               GRUNER Bernd

               HERVE Maryse

               KOSINSKA Monika

               KUTIN Breda

               LOGSTRUP Susanne

               RODRIGUEZ Nathalie

               VAN TICHELEN Sonja

               VINCENTEN Joanne

               VON ESSEN Garlich

         Člen 3
   Ta sklep začne veljati 2. novembra 2009.

      V Bruslju, 22. oktobra 2009

            Za Komisijo

         Meglena KUNEVA

            Članica Komisije

      (1)  UL L 234, 6.9.2007, str. 13.

      (2)  UL L 320, 6.12.2007, str. 33.


title: Sklep Evropskega odbora za sistemska tveganja z dne 3. junija 2011 o dostopu javnosti do dokumentov Evropskega odbora za sistemska tveganja (ESRB/2011/5)

text:
               16.6.2011

               SL

               Uradni list Evropske unije

               C 176/3

         SKLEP EVROPSKEGA ODBORA ZA SISTEMSKA TVEGANJA
   z dne 3. junija 2011
   o dostopu javnosti do dokumentov Evropskega odbora za sistemska tveganja
   (ESRB/2011/5)
   2011/C 176/03
   SPLOŠNI ODBOR EVROPSKEGA ODBORA ZA SISTEMSKA TVEGANJA JE –
   ob upoštevanju Uredbe (EU) št. 1092/2010 Evropskega parlamenta in Sveta z dne 24. novembra 2010 o makrobonitetnem nadzoru nad finančnim sistemom Evropske unije in ustanovitvi Evropskega odbora za sistemska tveganja (1), ter zlasti členov 4(2), 8(3) in 16(3) te Uredbe,
   ob upoštevanju Uredbe Sveta (EU) št. 1096/2010 z dne 17. novembra 2010 o dodelitvi posebnih nalog Evropski centralni banki v zvezi z delovanjem Evropskega odbora za sistemska tveganja (2), ter zlasti člena 6(1) in člena 7 te Uredbe,
   ob upoštevanju Sklepa ESRB/2011/1 Evropskega odbora za sistemska tveganja z dne 20. januarja 2011 o sprejetju Poslovnika Evropskega odbora za sistemska tveganja (3), ter zlasti členov 5(5), 10(5), 12(5) in 13(10) tega Sklepa,
   ob upoštevanju Sklepa ECB/2004/3 z dne 4. marca 2004 o dostopu javnosti do dokumentov Evropske centralne banke (4),
   ker je treba sprejeti praktično ureditev uporabe Sklepa ECB/2004/3 za dokumente Evropskega odbora za sistemska tveganja (ESRB). Ta ureditev mora: (i) varovati učinkovitost in zaupnost sej, dejavnosti in razprav ESRB ter njegovih opozoril in priporočil, (ii) določati postopek obravnave prošenj za dostop do dokumentov ESRB, ki so naslovljene na subjekte, zastopane v splošnem odboru ESRB, in (iii) zagotavljati dvostopenjski postopek, skladen z učinkovito upravno prakso –
   SPREJEL NASLEDNJI SKLEP:
   Člen 1
   Namen
   Ta sklep določa praktično ureditev uporabe Sklepa ECB/2004/3 za dokumente ESRB. Pravila iz Sklepa ECB/2004/3, ki veljajo za Evropsko centralno banko (ECB) glede odobritve dostopa do dokumentov ECB, se smiselno uporabljajo za ESRB glede odobritve dostopa do dokumentov ESRB, ob upoštevanju prilagoditev, določenih v tem sklepu.
   Člen 2
   Opredelitev pojmov
   V tem sklepu:

               (a)

               „dokument“ in „dokument ESRB“ pomenita kakršno koli vsebino ne glede na to, kakšen je njen nosilec (napisana na papirju ali shranjena v elektronski obliki ali kot zvočni, vizualni ali avdiovizualni zapis), ki jo je ESRB sestavil ali jo hrani in je povezana z njegovimi politikami, dejavnostmi ali odločitvami;

               (b)

               „tretja oseba“ pomeni katero koli fizično ali pravno osebo ali kateri koli subjekt zunaj ESRB;

               (c)

               „član ESRB“ pomeni tretjo osebo, ki je institucija ali organ, iz katerega splošni odbor ESRB pridobiva svoje člane v skladu s členom 6(1) in (2) Uredbe (EU) št. 1092/2010.

         Člen 3
   Izjeme
   1.   Kar zadeva izjeme pri dostopu do dokumentov ESRB, se uporabljajo pravila, določena v členu 4 Sklepa ECB/2004/3, ob upoštevanju prilagoditev, določenih v tem členu.
   2.   ESRB zavrne dostop do dokumenta ESRB iz katerega koli od razlogov, določenih v členu 4 Sklepa ECB/2004/3, zlasti kadar bi razkritje oslabilo varstvo javnega interesa za zaupnost ali učinkovitost njegovih sej, dejavnosti, razprav, opozoril ali priporočil.
   3.   Glede dokumentov tretjih oseb se ESRB z zadevno tretjo osebo posvetuje, da bi presodil, ali se lahko uporabi izjema, razen če je jasno, ali naj se dokument razkrije ali ne. ESRB lahko prošnje za dostop do dokumentov, ki so jih sestavili člani ESRB, odstopi zadevnemu članu ESRB.
   4.   Funkcije, ki so s členom 4(6) Sklepa ECB/2004/3 dodeljene Svetu ECB, opravlja Splošni odbor ESRB.
   Člen 4
   Dokumenti, ki jih hranijo člani ESRB
   Član ESRB lahko razkrije dokumente, ki so v njegovi posesti in jih je sestavil ESRB, le pod pogojem, da se prej posvetuje s splošnim odborom ESRB, razen če je jasno, ali naj se dokument razkrije ali ne. Član ESRB lahko prošnjo tudi odstopi splošnemu odboru ESRB.
   Člen 5
   Obdelava prošenj
   1.   ESRB obdeluje prošnje za dostop do dokumentov ESRB v skladu s členi 6 do 8 Sklepa ECB/2004/3, ob upoštevanju prilagoditev, določenih v tem členu.
   2.   Prošnje in potrdilne prošnje za dostop do dokumentov ESRB se vložijo pri sekretariatu ESRB (5).
   3.   Vodja sekretariata ESRB opravlja funkcije, ki so s členom 7(1) Sklepa ECB/2004/3 dodeljene generalnemu direktorju generalnega direktorata Sekretariat in jezikovne storitve ECB.
   4.   Funkcije, ki so s členoma 7(2) in 8(1) Sklepa ECB/2004/3 dodeljene Izvršilnemu odboru ECB, opravlja Splošni odbor ESRB. Pripravljalni odbor ESRB pomaga splošnemu odboru ESRB tako, da pregleda potrdilne prošnje in predstavi svoje ugotovitve.
   Člen 6
   Začetek veljavnosti
   Ta sklep začne veljati 18. junija 2011.

      V Frankfurtu na Majni, 3. junija 2011

            Predsednik ESRB

         Jean-Claude TRICHET

      (1)  UL L 331, 15.12.2010, str. 1.

      (2)  UL L 331, 15.12.2010, str. 162.

      (3)  UL C 58, 24.2.2011, str. 4.

      (4)  UL L 80, 18.3.2004, str. 42.

      (5)  Naslovijo se na Sekretariat ESRB, Kaiserstrasse 29, 60311 Frankfurt na Majni. Faks +49 6913447347. E-naslov: esrbsecretariat@esrb.europa.eu


title: Sklep Evropskega parlamenta (EU) 2017/1666 z dne 27. aprila 2017 o razrešnici glede izvrševanja proračuna Evropske agencije za nadzor ribištva za proračunsko leto 2015

text:
               29.9.2017

               SL

               Uradni list Evropske unije

               L 252/220

         SKLEP EVROPSKEGA PARLAMENTA (EU) 2017/1666
   z dne 27. aprila 2017
   o razrešnici glede izvrševanja proračuna Evropske agencije za nadzor ribištva za proračunsko leto 2015
   EVROPSKI PARLAMENT,

               —

               ob upoštevanju končnega zaključnega računa Evropske agencije za nadzor ribištva za proračunsko leto 2015,

               —

               ob upoštevanju poročila Računskega sodišča o zaključnem računu Evropske agencije za nadzor ribištva za proračunsko leto 2015 z odgovori agencije (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2015 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 21. februarja 2017 o podelitvi razrešnice agenciji glede izvrševanja proračuna za proračunsko leto 2015 (05873/2017 – C8-0067/2017),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe Sveta (ES) št. 768/2005 z dne 26. aprila 2005 o ustanovitvi Agencije Skupnosti za nadzor ribištva in o spremembi Uredbe (EGS) št. 2847/93 o oblikovanju nadzornega sistema na področju skupne ribiške politike (4), zlasti člena 36,

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (5), zlasti člena 108,

               —

               ob upoštevanju člena 94 in Priloge IV Poslovnika,

               —

               ob upoštevanju poročila Odbora za proračunski nadzor in mnenja Odbora za ribištvo (A8-0100/2017),

               1.

               podeli razrešnico izvršnemu direktorju Evropske agencije za nadzor ribištva glede izvrševanja proračuna agencije za proračunsko leto 2015;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za nadzor ribištva, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Antonio TAJANI

            Generalni sekretar

         Klaus WELLE

      (1)  UL C 449, 1.12.2016, str. 93.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 128, 21.5.2005, str. 1.

      (5)  UL L 328, 7.12.2013, str. 42.


title: 2011/731/: Sklep Sveta z dne 8. novembra 2011 o sklenitvi Mednarodnega sporazuma o tropskem lesu iz leta 2006 v imenu Evropske unije

text:
               12.11.2011

               SL

               Uradni list Evropske unije

               L 294/1

         SKLEP SVETA
   z dne 8. novembra 2011
   o sklenitvi Mednarodnega sporazuma o tropskem lesu iz leta 2006 v imenu Evropske unije
   (2011/731/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije, zlasti členov 192 in 207 v povezavi s členom 218(6)(a)Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Pogajalska konferenca, ki je bila ustanovljena pod okriljem Konference Združenih narodov za trgovino in razvoj (UNCTAD) je 27. januarja 2006 odobrila besedilo Mednarodnega sporazuma o tropskem lesu iz leta 2006 („Sporazum iz leta 2006“).

               (2)

               Namen pogajanj o Sporazumu iz leta 2006 je bil nadomestiti Mednarodni sporazum o tropskem lesu iz leta 1994 („Sporazum iz leta 1994“), katerega veljavnost je bila podaljšana do začetka veljavnosti Sporazuma iz leta 2006.

               (3)

               Sporazum iz leta 2006 je na voljo za podpis od 3. aprila 2006 do meseca, ki sledi njegovemu dokončnemu začetku veljavnosti. Pogodbenici dokončno podpišeta navedeni sporazum ali z ratifikacijo, sprejemom, odobritvijo ali pristopom izrazita soglasje o tem, da je za njiju navedeni sporazum zavezujoč.

               (4)

               Cilji Sporazuma iz leta 2006 so združljivi tako s skupno trgovinsko politiko kot tudi z okoljsko politiko.

               (5)

               Evropska skupnost je bila pogodbenica Sporazuma iz leta 1994. Sporazum iz leta 2006 bo prav tako prispeval k ciljem Evropske unije na področju trajnostnega razvoja.

               (6)

               Skupnost je Sporazum iz leta 2006 podpisala dne 2. novembra 2007. Vse države članice so izrazile namero o ratifikaciji Sporazuma iz leta 2006.

               (7)

               Ker se obvezni prispevki članic porabnic v Mednarodni organizaciji za tropski les odmerjajo predvsem na podlagi količine uvoženega tropskega lesa, bo Unija prispevek na upravni račun Mednarodne organizacije za tropski les nakazala ob začetku veljavnosti Sporazuma iz leta 2006, obenem pa bodo države članice in Unija lahko načrtovane ukrepe prostovoljno finančno podprle prek računa za prostovoljne prispevke te organizacije.

               (8)

               Zato bi bilo treba odobriti Sporazum iz leta 2006 –

         SPREJEL NASLEDNJI SKLEP:
   Člen 1
   V imenu Unije se odobri Mednarodni sporazum o tropskem lesu iz leta 2006 (1) (v nadaljnjem besedilu: Sporazum iz leta 2006).
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za deponiranje listine o odobritvi v imenu Unije pri generalnem sekretarju Združenih narodov v skladu s členom 36(2) Sporazuma iz leta 2006.

      V Bruslju, 8. novembra 2011

            Za Svet

            Predsednik

         J. VINCENT-ROSTOWSKI

      (1)  Besedilo Sporazuma je bilo objavljeno v UL L 262, 9.10.2007, str. 8, skupaj s sklepom o njegovem podpisu in začasni uporabi.


title: Sklep Evropskega parlamenta (EU) 2017/1618 z dne 27. aprila 2017 o razrešnici glede izvrševanja splošnega proračuna Evropske unije za proračunsko leto 2015, oddelek V – Računsko sodišče

text:
               29.9.2017

               SL

               Uradni list Evropske unije

               L 252/120

         SKLEP EVROPSKEGA PARLAMENTA (EU) 2017/1618
   z dne 27. aprila 2017
   o razrešnici glede izvrševanja splošnega proračuna Evropske unije za proračunsko leto 2015, oddelek V – Računsko sodišče
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2015 (1),

               —

               ob upoštevanju konsolidiranega zaključnega računa Evropske unije za proračunsko leto 2015 (COM(2016) 475 – C8-0273/2016) (2),

               —

               ob upoštevanju letnega poročila Računskega sodišča o izvrševanju proračuna za proračunsko leto 2015, skupaj z odgovori institucij (3),

               —

               ob upoštevanju izjave o zanesljivosti (4) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2015 v skladu s členom 287 Pogodbe o delovanju Evropske unije predložilo Računsko sodišče,

               —

               ob upoštevanju členov 314(10), 317, 318 in 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (5), zlasti členov 55, 99, 164, 165 in 166,

               —

               ob upoštevanju člena 94 in Priloge IV Poslovnika,

               —

               ob upoštevanju poročila Odbora za proračunski nadzor (A8-0151/2017),

               1.

               podeli razrešnico generalnemu sekretarju Računskega sodišča glede izvrševanja proračuna Računskega sodišča za proračunsko leto 2015;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje Računskemu sodišču, Evropskemu svetu, Svetu, Komisiji, Sodišču Evropske unije, Evropskemu varuhu človekovih pravic, Evropskemu nadzorniku za varstvo podatkov in Evropski službi za zunanje delovanje ter poskrbi za objavo v Uradnem listu Evropske unije (serija L).

            Predsednik

         Antonio TAJANI

            Generalni sekretar

         Klaus WELLE

      (1)  UL L 69, 13.3.2015.

      (2)  UL C 380, 14.10.2016, str. 1.

      (3)  UL C 375, 13.10.2016, str. 1.

      (4)  UL C 380, 14.10.2016, str. 147.

      (5)  UL L 298, 26.10.2012, str. 1.


title: 2008/202/ES: Sklep Sveta z dne 28. januarja 2008 o sklenitvi Sporazuma med Evropsko skupnostjo in Vlado Japonske o carinskem sodelovanju in medsebojni upravni pomoči v carinskih zadevah

text:
               6.3.2008

               SL

               Uradni list Evropske unije

               L 62/23

         SKLEP SVETA
   z dne 28. januarja 2008
   o sklenitvi Sporazuma med Evropsko skupnostjo in Vlado Japonske o carinskem sodelovanju in medsebojni upravni pomoči v carinskih zadevah
   (2008/202/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 133 v povezavi s prvim stavkom člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Svet je 5. aprila 1993 pooblastil Komisijo za začetek pogajanj v imenu Evropske skupnosti o sporazumih o carinskem sodelovanju z nekaterimi glavnimi trgovinskimi partnerji Skupnosti.

               (2)

               Sporazum med Evropsko skupnostjo in Vlado Japonske o sodelovanju in medsebojni upravni pomoči v carinskih zadevah bi bilo treba odobriti –

         SKLENIL:
   Člen 1
   Sporazum med Evropsko skupnostjo in Vlado Japonske o carinskem sodelovanju in medsebojni upravni pomoči v carinskih zadevah se odobri v imenu Evropske skupnosti.
   Besedilo Sporazuma je priloženo temu sklepu.
   Člen 2
   Komisija, ob pomoči predstavnikov držav članic, zastopa Skupnost v Skupnem odboru za carinsko sodelovanje, ustanovljenem na podlagi člena 21 Sporazuma.
   Člen 3
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Skupnosti.
   Člen 4
   Predsednik Sveta v imenu Skupnosti pošlje uradno obvestilo iz člena 22 Sporazuma (1).
   Člen 5
   Ta sklep se objavi v Uradnem listu Evropske unije.

      V Bruslju, 28. januarja 2008

            Za Svet

            Predsednik

         D. RUPEL

      (1)  Datum začetka veljavnosti Sporazuma bo generalni sekretariat Sveta objavil v Uradnem listu Evropske unije.
    ---documentbreak---

               6.3.2008

               SL

               Uradni list Evropske unije

               L 62/24

         SPORAZUM
   med Evropsko skupnostjo in vlado Japonske o sodelovanju in medsebojni upravni pomoči v carinskih zadevah
   EVROPSKA SKUPNOST in VLADA JAPONSKE (v nadaljevanju „pogodbenici“) STA SE –
   OB UPOŠTEVANJU pomembnosti trgovinskih povezav med Japonsko in Evropsko skupnostjo (v nadaljnjem besedilu „Skupnost“) ter z željo prispevati k skladnemu razvoju teh odnosov v korist obeh pogodbenic,
   V PREPRIČANJU, da je za doseganje tega cilja potrebna zaveza za razvoj carinskega sodelovanja,
   OB UPOŠTEVANJU razvoja carinskega sodelovanja med pogodbenicama v zvezi s carinskimi postopki,
   GLEDE NA TO, da dejanja, ki kršijo carinsko zakonodajo, škodujejo gospodarskim, davčnim in trgovinskim interesom obeh pogodbenic, in ob priznavanju pomembnosti zagotavljanja točne odmere carin in drugih davkov,
   V PREPRIČANJU, da so ukrepi zoper taka dejanja lahko bolj učinkoviti ob sodelovanju med carinskimi organi,
   OB PRIZNAVANJU pomembne vloge carinskih organov in pomena carinskih postopkov za omogočanje lažje trgovine,
   OB UPOŠTEVANJU visoke stopnje zavezanosti obeh pogodbenic carinskim dejavnostim in sodelovanju pri boju proti kršitvam pravic intelektualne lastnine,
   OB UPOŠTEVANJU obveznosti po mednarodnih konvencijah, ki sta jih pogodbenici že sprejeli ali se za njiju uporabljajo, in dejavnosti, povezanih s carino, ki jih izvaja Svetovna trgovinska organizacija (v nadaljnjem besedilu „STO“),
   OB UPOŠTEVANJU priporočila Sveta za carinsko sodelovanje (v nadaljnjem besedilu „SCS“) o medsebojni upravni pomoči z dne 5. decembra 1953,
   KER so leta 1991 Evropska skupnost in njene države članice ter Japonska v skupni izjavi o odnosih določile splošne smernice za medsebojne odnose in proceduralne cilje za nadaljnji razvoj odnosov –
   DOGOVORILI O NASLEDNJEM:
   NASLOV I
   SPLOŠNE DOLOČBE
   Člen 1
   Opredelitve pojmov
   V tem sporazumu:

               (a)

               „carinska zakonodaja“ pomeni vse zakone in predpise Japonske ali Skupnosti, ki urejajo uvoz, izvoz in tranzit blaga ter vnos blaga v kateri koli drug carinski postopek, vključno z ukrepi prepovedi, omejevanja in nadzora, ki so v pristojnosti carinskih organov;

               (b)

               „zakoni in predpisi pogodbenice“ ter „zakoni in predpisi vsake od pogodbenic“ so zakoni in predpisi Japonske ali zakoni in predpisi Skupnosti, odvisno od smisla besedila;

               (c)

               „carinski organ“ pomeni na Japonskem ministrstvo za finance, v Skupnosti pa pristojne službe Komisije Evropskih skupnosti, pristojne za carinske zadeve, in carinske organe držav članic Skupnosti;

               (d)

               „organ prosilec“ pomeni carinski organ pogodbenice, ki zaprosi za pomoč na podlagi tega sporazuma;

               (e)

               „zaprošeni organ“ pomeni carinski organ pogodbenice, ki prejme zaprosilo za pomoč na podlagi tega sporazuma;

               (f)

               „osebni podatki“ pomenijo vse podatke, ki se nanašajo na določenega ali določljivega posameznika;

               (g)

               „dejanja, ki kršijo carinsko zakonodajo“ pomeni vsako kršitev ali poskus kršitve carinske zakonodaje;

               (h)

               „oseba“ pomeni katero koli fizično osebo, pravno osebo ali kateri koli drug subjekt brez pravne osebnosti, ustanovljen ali organiziran v skladu z zakoni in predpisi vsake od pogodbenic, ki izvaja uvoz, izvoz ali tranzit blaga; in

               (i)

               „informacije“ pomenijo podatke, dokumente, poročila in druga sporočila v kakršni koli obliki, vključno z elektronskimi kopijami.

         Člen 2
   Ozemlje uporabe
   Ta sporazum se uporablja, na eni strani, na ozemlju Japonske, kjer velja njena carinska zakonodaja, ter na drugi strani na ozemljih, kjer se uporablja Pogodba o ustanovitvi Evropske skupnosti, in pod pogoji, ki jih določa navedena pogodba.
   Člen 3
   Izvajanje
   Ta sporazum pogodbenici izvajata v skladu z zakoni in predpisi vsake od njiju ter glede na razpoložljiva sredstva njunih carinskih organov.
   Člen 4
   Obseg sodelovanja
   1.   V skladu s tem sporazumom carinsko sodelovanje vključuje vse zadeve v zvezi z uporabo carinske zakonodaje.
   2.   Pogodbenici se zavezujeta, da bosta s pomočjo svojih carinskih organov razvijali carinsko sodelovanje. Pogodbenici bosta zlasti sodelovali pri:

               (a)

               vzpostavljanju in vzdrževanju komunikacijskih poti med carinskimi organi zaradi omogočanja varne in hitre izmenjave informacij;

               (b)

               omogočanju učinkovitega usklajevanja med njunimi carinskimi organi in

               (c)

               vseh drugih upravnih zadevah v zvezi s tem sporazumom, kjer bi bilo občasno lahko potrebno skupno ukrepanje.

         3.   Pogodbenici se tudi zavezujeta, da si bosta s pomočjo svojih carinskih organov prizadevali za sodelovanje, da bi razvijali dejavnosti za omogočanje lažje blagovne menjave na področju carin v skladu z mednarodnimi standardi.
   Člen 5
   Obseg pomoči
   1.   Pogodbenici si s svojimi carinskimi organi medsebojno pomagata na področjih, ki so v njuni pristojnosti, in glede na razpoložljiva sredstva ter na način in pod pogoji, določenimi v tem sporazumu, da zagotovita pravilno uporabo carinske zakonodaje, zlasti s preprečevanjem in preiskavo dejanj, ki kršijo carinsko zakonodajo, ter z bojem proti takim dejanjem.
   2.   Carinski organi pogodbenic, ki so pristojni za uporabo tega sporazuma, si na podlagi tega sporazuma pomagajo v carinskih zadevah. To ne sme vplivati na pravice in obveznosti obeh pogodbenic glede medsebojne pomoči v kazenskih zadevah v skladu z mednarodnimi sporazumi ali zakoni in predpisi vsake od pogodbenic. Prav tako ne zajema informacij, pridobljenih s pooblastili, ki se izvajajo na zahtevo sodnih organov.
   3.   Ta sporazum ne ureja pomoči pri izterjavi dajatev, davkov ali kazni.
   Člen 6
   Razmerje do drugih mednarodnih sporazumov
   1.   Določbe tega sporazuma ne vplivajo na pravice in obveznosti katere koli pogodbenice, ki izhajajo iz katerega koli drugega mednarodnega sporazuma.
   2.   Ne glede na določbe odstavka 1 imajo določbe tega sporazuma prednost pred določbami katerega koli dvostranskega sporazuma o carinskem sodelovanju in medsebojni upravni pomoči, ki je sklenjen ali se lahko sklene med posameznimi državami članicami Skupnosti in Japonsko, če so te nezdružljive z določbami tega sporazuma.
   3.   Določbe tega sporazuma ne vplivajo na določbe Skupnosti, ki urejajo komunikacijo med pristojnimi službami Komisije in carinskimi organi držav članic Skupnosti v zvezi z informacijami, pridobljenimi na podlagi tega sporazuma, ki bi lahko bile v interesu Skupnosti.
   NASLOV II
   CARINSKO SODELOVANJE
   Člen 7
   Sodelovanje v carinskih postopkih
   Da bi omogočili lažji zakonit pretok blaga, bodo carinski organi pogodbenic izmenjavali informacije in strokovno znanje o ukrepih za izboljšanje carinskih tehnik in postopkov ter o računalniško podprtih sistemih v skladu z določbami tega sporazuma.
   Člen 8
   Tehnično sodelovanje
   Carinski organi lahko sodelujejo na tehničnem področju in izmenjujejo osebje ter strokovno znanje in izkušnje o ukrepih za izboljšanje carinskih tehnik in postopkov ter o računalniško podprtih sistemih z namenom doseganja teh ciljev v skladu z določbami tega sporazuma.
   Člen 9
   Dogovarjanja v mednarodnih organizacijah
   Carinski organi si prizadevajo za razvijanje in krepitev sodelovanja v zadevah splošnega interesa, da se omogoči lažje dogovarjanje o carinskih zadevah v okviru ustreznih mednarodnih organizacij, kot sta SCS in STO.
   NASLOV III
   MEDSEBOJNA UPRAVNA POMOČ
   Člen 10
   Pomoč po zaprosilu
   1.   Na zaprosilo organa prosilca mu zaprošeni organ priskrbi vse ustrezne informacije, ki mu lahko omogočijo, da zagotovi pravilno uporabo carinske zakonodaje pogodbenice prosilke, vključno s podatki o opaženih ali načrtovanih dejavnostih, ki so ali bi lahko kršile carinsko zakonodajo.
   Zlasti zaprošeni organ na zaprosilo organu prosilcu posreduje podatke v zvezi z dejavnostmi, katerih posledica bi lahko bila dejanja, ki kršijo carinsko zakonodajo pogodbenice prosilke, na primer nepravilne carinske deklaracije in potrdila o poreklu blaga, računi ali drugi dokumenti, za katere je znano ali za katere obstaja sum, da so nepravilni ali ponarejeni.
   2.   Na zaprosilo organa prosilca ga zaprošeni organ obvesti:

               (a)

               ali je bilo blago, izvoženo z ozemlja ene od pogodbenic, pravilno uvoženo v drugo pogodbenico, ter navede, kadar je to primerno, uporabljeni carinski postopek in

               (b)

               ali je bilo blago, uvoženo na ozemlje ene od pogodbenic, pravilno izvoženo iz druge pogodbenice, ter navede, kadar je to primerno, uporabljeni carinski postopek.

         3.   Na zaprosilo organa prosilca zaprošeni organ v okviru zakonov in predpisov zaprošene pogodbenice zagotovi informacije in posebni nadzor nad:

               (a)

               osebami, za katere obstaja utemeljen sum, da so ali so bile vpletene v dejanja, ki kršijo carinsko zakonodajo pogodbenice prosilke;

               (b)

               kraji, kjer se ali bi se lahko zaloge blaga skladiščile ali sestavljale na tak način, da obstaja razlog za utemeljen sum, da je namenjeno za uporabo v dejanjih, ki kršijo carinsko zakonodajo pogodbenice prosilke;

               (c)

               blagom, ki se ali bi se lahko prevažalo na tak način, da obstaja razlog za utemeljen sum, da je namenjeno za uporabo v dejanjih, ki kršijo carinsko zakonodajo pogodbenice prosilke; in

               (d)

               prevoznimi sredstvi, ki se ali bi se lahko uporabljala na tak način, da obstaja razlog za utemeljen sum, da so namenjena za uporabo v dejanjih, ki kršijo carinsko zakonodajo pogodbenice prosilke.

         Člen 11
   Pomoč na lastno pobudo
   Pogodbenici si medsebojno pomagata na lastno pobudo in v skladu z zakoni in predpisi vsake od pogodbenic, če menita, da je to potrebno za pravilno uporabo carinske zakonodaje, zlasti v razmerah, ki bi lahko predstavljale znatno škodo za gospodarstvo, javno zdravje, javno varnost ali podobne ključne interese druge pogodbenice, zlasti z zagotavljanjem pridobljenih podatkov v zvezi z:

               (a)

               dejavnostmi, ki so ali bi lahko bile dejanja, ki kršijo carinsko zakonodajo in ki bi lahko zanimala drugo pogodbenico;

               (b)

               novimi sredstvi ali načini, uporabljenimi pri izvajanju dejanj, ki kršijo carinsko zakonodajo;

               (c)

               blagom, za katerega je znano, da je predmet dejanj, ki kršijo carinsko zakonodajo;

               (d)

               osebami, za katere obstaja utemeljen sum, da so ali so bile vpletene v dejanja, ki kršijo carinsko zakonodajo in

               (e)

               prevoznimi sredstvi, za katere obstaja razlog za utemeljen sum, da so se uporabljala, se uporabljajo ali bi se lahko uporabljala pri dejanjih, ki kršijo carinsko zakonodajo.

         Člen 12
   Oblika in vsebina zaprosil za pomoč
   1.   Zaprosila na podlagi tega sporazuma so pisna. Priloženi so jim dokumenti, ki so potrebni, da se omogoči obravnavanje zaprosila. Če je potrebno zaradi nujnosti razmer, se lahko sprejme ustno zaprosilo, ki pa ga je treba takoj pisno potrditi.
   2.   Zaprosila na podlagi odstavka 1 vključujejo naslednje podatke:

               (a)

               navedbo organa prosilca;

               (b)

               zaprošeno ukrepanje;

               (c)

               predmet zaprosila in razlog zanj;

               (d)

               čim bolj točne in izčrpne podatke o osebah, ki se preiskujejo;

               (e)

               povzetek vseh pomembnih dejstev ter že opravljenih poizvedb in

               (f)

               ustrezne pravne elemente.

         3.   Zaprosila se predložijo v jeziku, ki je sprejemljiv za zaprošeni organ in organ prosilca. Ta zahteva se lahko po potrebi uporablja za katere koli dokumente, priložene zaprosilu na podlagi odstavka 1.
   4.   Če zaprosilo ne izpolnjuje zgoraj navedenih zahtev, se lahko zahteva, da se popravi ali dopolni; za vmesni čas lahko zaprošeni organ sprejme previdnostne ukrepe.
   Člen 13
   Obravnavanje zaprosil
   1.   Da se ugodi zaprosilu za pomoč, zaprošeni organ v okviru svoje pristojnosti in razpoložljivih sredstev sprejme vse primerne ukrepe, tako da priskrbi informacije, ki jih že ima, izvede ustrezne poizvedbe ali se dogovori za izvedbo poizvedovanj.
   2.   Zaprosila za pomoč se obravnavajo v skladu z zakoni in predpisi zaprošene pogodbenice.
   3.   Ustrezno pooblaščeni uradniki organa prosilca lahko ob soglasju zaprošenega organa in ob upoštevanju pogojev, ki jih ta določi, v uradih zaprošenega organa dobijo informacije v zvezi z dejavnostmi, ki so ali bi lahko kršila carinsko zakonodajo, ki jih organ prosilec potrebuje za namene tega sporazuma.
   4.   Ustrezno pooblaščeni uradniki organa prosilca so lahko ob soglasju zaprošenega organa in ob upoštevanju pogojev, ki jih ta določi, navzoči pri poizvedbah o določenih primerih, ki se izvajajo pod njegovo jurisdikcijo.
   5.   Če zaprosilu ni mogoče ugoditi, se organ prosilec o tem takoj uradno obvesti, pri čemer se navede tudi vzroke. V zvezi s tem so lahko priložene ustrezne informacije, za katere zaprošeni organ meni, da bi lahko bile v pomoč organu prosilcu.
   6.   Zaprošeni organ na zaprosilo organa prosilca in kadar meni, da je to primerno, organ prosilca obvesti o času in kraju ukrepa, ki ga bo sprejel kot odgovor na zaprosilo za pomoč, da bi lahko takšen ukrep usklajevali.
   Člen 14
   Oblika, v kateri se sporočajo informacije
   1.   Zaprošeni organ rezultate poizvedb pošlje v pisni obliki organu prosilcu, skupaj z ustreznimi dokumenti ali drugimi stvarmi.
   2.   Ti podatki so lahko v računalniški obliki.
   Člen 15
   Izjeme pri obveznosti zagotavljanja pomoči
   1.   Pomoč se lahko zavrne oziroma zadrži, ali pa se zanjo zahteva izpolnjevanje nekaterih pogojev ali zahtev v primerih, ko pogodbenica, v kateri je zaprošeni organ, meni, da bi pomoč na podlagi tega sporazuma lahko kršila suverenost države članice Skupnosti ali Japonske ali škodila varnosti, javnemu redu ali drugim pomembnim interesom, kot so tisti iz odstavka 2 člena 16.
   Vsaka od pogodbenic lahko zlasti omeji informacije, ki jih posreduje drugi pogodbenici, če ta ne more zagotoviti zaupnosti ali omejitve namenov uporabe informacij, ki jo zahteva prva pogodbenica.
   2.   Zaprošeni organ lahko zadrži pomoč z utemeljitvijo, da bo ta ovirala tekočo preiskavo, vključno s preiskavo s strani ustreznih organov kazenskega pregona, kazenski pregon ali sodne in upravne postopke. V takšnem primeru se zaprošeni organ posvetuje z organom prosilcem, da ugotovi, ali je pomoč mogoče nuditi pod pogoji, ki jih lahko zahteva zaprošeni organ.
   3.   Če organ prosilec zaprosi za pomoč, ki je sam ne bi mogel nuditi, če bi ga zanjo zaprosili, v svojem zaprosilu opozori na to. Zaprošeni organ se potem odloči, kako bo odgovoril na tako zaprosilo.
   4.   V primerih iz odstavkov 1 in 2 je treba odločitev zaprošenega organa in razloge zanjo takoj sporočiti organu prosilcu.
   Člen 16
   Izmenjava informacij in zaupnost
   1.   Vse informacije, poslane v kakršni koli obliki v skladu s tem sporazumom, se obravnavajo kot zaupne, odvisno od zakonov in predpisov vsake od pogodbenic. Zanje velja varovanje, ki se razširi na podobne informacije na podlagi ustreznih zakonov in predpisov pogodbenice, v kateri je carinski organ, ki jih je prejel, in ustreznih določb, ki se uporabljajo za organe Skupnosti, razen če da pogodbenica, ki je zagotovila informacije, svoje predhodno soglasje za njihovo razkritje.
   2.   Osebni podatki se lahko izmenjujejo le, če se pogodbenica, ki bi jih prejela, zaveže, da jih bo varovala na način, ki je vsaj enakovreden tistemu, ki ga v takih primerih uporablja pogodbenica, ki bi podatke posredovala. Pogodbenica, ki bi posredovala podatke, ne postavlja nobenih zahtev, ki bi bile strožje od tistih, ki veljajo pod njeno jurisdikcijo.
   Pogodbenici medsebojno izmenjata informacije o zakonih in predpisih vsake od pogodbenic, po potrebi vključno z zakoni in predpisi držav članic Skupnosti.
   3.   Pridobljeni podatki se uporabljajo izključno za namene tega sporazuma. Če želi ena od pogodbenic te podatke uporabiti v druge namene, mora najprej pridobiti pisno dovoljenje carinskega organa, ki je podatke posredoval. Za takšno uporabo veljajo omejitve, ki jih določi ta organ.
   4.   Odstavek 3 ne preprečuje uporabe informacij, pridobljenih v skladu s tem sporazumom, kot dokaznega gradiva v upravnih postopkih, ki se sprožijo naknadno v zvezi z dejanji, ki kršijo carinsko zakonodajo. Zato lahko pogodbenici v svojih dokaznih spisih, poročilih in pričanjih ter v upravnih postopkih kot dokaze uporabljata informacije, pridobljene v skladu z določbami tega sporazuma. Carinski organ, ki je posredoval navedene informacije, se obvesti o taki uporabi.
   5.   Ne glede na odstavek 3 tega člena, razen, če carinski organ, ki posreduje informacije, sporoči drugače, lahko carinski organ, ki prejme informacije, informacije, ki jih je prejel na podlagi tega sporazuma, posreduje ustreznim organom kazenskega pregona pogodbenice. Ti organi lahko te informacije uporabijo le za pravilno izvajanje carinske zakonodaje in zanje veljajo pogoji, določeni v členih 16 in 17 tega sporazuma.
   6.   Ta člen ne preprečuje uporabe ali razkritja informacij, če to zahtevajo zakoni in predpisi pogodbenice, v kateri je carinski organ, ki je te informacije prejel. Ta carinski organ, kadar je to mogoče, o takem razkritju predhodno obvesti carinski organ, ki je posredoval informacije.
   Razen, če pogodbenica, ki je zagotovila informacije, določi drugače, pogodbenica, ki prejme informacije, po potrebi uporabi vsa razpoložljiva sredstva v skladu z veljavnimi zakoni in predpisi prve pogodbenice, da bi ohranila zaupnost informacij in zaščitila osebne podatke v zvezi z zaprosili tretjih strank ali drugih organov za razkritje zadevnih informacij.
   Člen 17
   Kazenski postopki
   Informacij, ki jih na podlagi tega sporazuma carinski organ pogodbenice posreduje carinskemu organu druge pogodbenice, ta pogodbenica ne sme uporabljati v kazenskih postopkih, ki jih izvaja sodišče ali sodnik.
   Člen 18
   Stroški pomoči
   1.   Stroške, ki so nastali pri izvajanju tega sporazuma, krijeta pogodbenici.
   2.   Če se med obravnavo zaprosila pokaže, da bo dokončanje obravnave zaprosila povzročilo stroške izjemne narave, se carinski organi posvetujejo in določijo pogoje, po katerih se obravnava lahko nadaljuje.
   NASLOV IV
   KONČNE DOLOČBE
   Člen 19
   Naslovi
   Naslovi in členi tega sporazuma so vključeni le zaradi lažjega sklicevanja in ne vplivajo na razlago tega sporazuma.
   Člen 20
   Posvetovanje
   Vsa vprašanja ali spori, povezani z razlaganjem ali izvajanjem tega sporazuma, se urejajo z medsebojnim posvetovanjem pogodbenic.
   Člen 21
   Skupni odbor za carinsko sodelovanje
   1.   Ustanovi se Skupni odbor za carinsko sodelovanje, ki ga sestavljajo uradniki japonskega ministrstva za finance in ministrstva za zunanje zadeve ter uradniki Evropske skupnosti, pristojni za carinske zadeve. Priložnostno se lahko vključijo drugi uradniki pogodbenic z ustreznim strokovnim znanjem glede zadev, o katerih se razpravlja. Sestaja se v kraju, na dan in na podlagi dnevnega reda, ki se določi z medsebojnim dogovorom pogodbenic.
   2.   Skupni odbor za carinsko sodelovanje med drugim:

               (a)

               skrbi za pravilno uresničevanje tega sporazuma;

               (b)

               sprejme potrebne ukrepe za carinsko sodelovanje v skladu s cilji tega sporazuma;

               (c)

               izmenjuje mnenja o vseh vprašanjih skupnega interesa glede carinskega sodelovanja, vključno s prihodnjimi ukrepi in sredstvi zanje;

               (d)

               priporoča rešitve, katerih namen je doseganje ciljev tega sporazuma; in

               (e)

               sprejme svoj notranji poslovnik.

         Člen 22
   Začetek veljavnosti in trajanje
   1.   Sporazum začne veljati prvi dan meseca, ki sledi mesecu, ko sta se pogodbenici z izmenjavo diplomatskih not medsebojno uradno obvestili o dokončanju postopkov, potrebnih za ta namen.
   2.   Ta sporazum se lahko spremeni s soglasjem pogodbenic z izmenjavo diplomatskih not. Spremembe začnejo veljati pod pogoji iz odstavka 1, razen če se pogodbenici dogovorita drugače.
   3.   Vsaka pogodbenica lahko ta sporazum odpove s pisnim obvestilom drugi pogodbenici. Odpoved začne veljati tri mesece po datumu uradnega obvestila drugi pogodbenici. Zaprosila za pomoč, ki so prispela pred odpovedjo pogodbe, se dokončajo v skladu z določbami tega sporazuma.
   Člen 23
   Verodostojna besedila
   Ta sporazum je sestavljen v dveh izvodih v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem, švedskem in japonskem jeziku, pri čemer je vsako od teh besedil enako verodostojno. V primeru razlik v razlagi prevladata angleško in japonsko besedilo.

      V potrditev navedenega so spodaj podpisani pooblaščenci, ki so bili v ta namen pravilno pooblaščeni, podpisali ta sporazum.
      V Bruslju, dne tridesetega januarja 2008.

            Za Evropsko skupnost

            Za Vlado Japonske


title: Sklep Sveta z dne 22. julija 2002 o uvedbi okvirnega programa policijskega in pravosodnega sodelovanja v kazenskih zadevah (AGIS)

text:
Pomembno pravno obvestilo

|

32002D0630

Uradni list L 203 , 01/08/2002 str. 0005 - 0008

		Sklep Svetaz dne 22. julija 2002o uvedbi okvirnega programa policijskega in pravosodnega sodelovanja v kazenskih zadevah (AGIS)(2002/630/PNZ)SVET EVROPSKE UNIJE JE –ob upoštevanju Pogodbe o ustanovitvi Evropske unije, in zlasti člena 30(1), člena 31 in člena 34(2)(c) Pogodbe,ob upoštevanju pobude Komisije [1],ob upoštevanju mnenja Evropskega parlamenta [2],ob upoštevanju naslednjega:(1) Člen 29 Pogodbe o ustanovitvi Evropske unije navaja, da je cilj Unije zagotoviti državljanom visoko stopnjo varnosti v območju svobode, varnosti in pravice s pripravo skupnih ukrepov med državami članicami na področju policijskega in pravosodnega sodelovanja v kazenskih zadevah ter s preprečevanjem rasizma in ksenofobije in bojem proti njima.(2) Zaključki Evropskega sveta, sprejeti v Tampereju oktobra 1999 izražajo zahtevo po pospešitvi sodelovanja v zvezi s preprečevanjem kriminala in bojem proti njemu, vključno s kriminalom, povezanim z uporabo novih informacijskih in komunikacijskih tehnologij, da bi dosegli evropsko območje pravice. Pomen sodelovanja na tem področju je bil ponovno poudarjen v akcijskem načrtu z naslovom Preprečevanje in nadzor nad organiziranim kriminalom: strategija Evropske unije za začetek novega tisočletja [3].(3) Člen 12 Okvirnega sklepa Sveta 2001/220/PNZ z 15. marca 2001 o položaju žrtev v kazenskem postopku [4] zahteva sodelovanje med državami članicami za pospešitev učinkovitejše zaščite interesov žrtev v kazenskih postopkih.(4) Ustrezno je razširiti evropsko dimenzijo projektov na tri države članice ali dve državi članici in eno kandidatko, da bi pospešili oblikovanje partnerstev in izmenjavo informacij ter dobro nacionalno prakso.(5) Programi Grotius II — Kazenski [5], Stop II [6], Oisin II [7], Hippokrates [8] in Falcone [9], ki jih je ustanovil Svet, pomagajo pri krepitvi sodelovanja med policijo in pravosodjem v državah članicah ter pri izboljševanju vzajemnega razumevanja njihovih policijskih, pravosodnih, pravnih, in upravnih sistemov.(6) Po potrditvi Akcijskega načrta Evropske unije za droge (2000 do 2004) s strani Evropskega sveta junija 2000 v Feiri, okvirni program vključuje ukrepe za boj proti trgovanju s prepovedanimi drogami.(7) Uvedba enotnega okvirnega programa, kar sta izrecno zahtevala Evropski parlament in Svet, ko so bili sprejeti prejšnji programi, bo še bolj pospešila sodelovanje s pomočjo usklajenega multidisciplinarnega pristopa, ki bo vključeval različne osebe, odgovorne za preprečevanje kriminala in boj proti njemu na ravni Evropske unije. Pri tem je treba ohranjati uravnotežen pristop med raznimi dejavnostmi, ki so namenjene za ustvarjanje območja svobode, varnosti in pravice.(8) Zaželeno je, da se zagotovi kontinuiteta dejavnosti, ki jih podpira okvirni program, tako da se zagotovi njihovo usklajevanje v enotnem referenčnem okvirju z racionaliziranimi postopki in izboljšanim vodenjem in ekonomijo obsega. Nadalje je treba popolnoma izkoristiti operativne prednosti programa, zlasti glede organov pregona, ter spodbujati sodelovanje med organi pregona držav članic in zagotoviti tem organom večji vpogled v delovne metode njihovih kolegov v drugih državah članicah ter omejitve, ki bi jih lahko zadevale.(9) Izdatki okvirnega programa morajo biti združljivi s sedanjo zgornjo mejo iz postavke 3 finančnega načrta.(10) Letna proračunska sredstva za okvirni program naj določi organ za proračun v proračunskem postopku.(11) Države kandidatke naj imajo dostop do okvirnega programa, kot sodelavke in udeleženke v projektih, financiranih v okviru navedenega programa. Po potrebi se lahko predvidi tudi sodelovanje drugih držav v programu.(12) Ukrepi, potrebni za izvajanje tega sklepa, naj se sprejmejo v skladu s postopki, ki so v njem določeni, s pomočjo odbora.(13) Da bi povečali dodano vrednost projektov, ki se izvajajo v okviru tega sklepa, je treba zagotoviti doslednost in združljivost med temi projekti in drugimi oblikami intervencij Skupnosti.(14) Zagotoviti je treba redno spremljanje in ocenjevanje okvirnega programa, tako da se lahko oceni učinkovitost izvedenih projektov z vidika ciljev, in da se, po potrebi, ponovno prilagodijo prednostne naloge.(15) Finančni referenčni znesek, v smislu točke 34 Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [10] je vključen v ta sklep za celoten čas trajanja okvirnega programa, ne da bi s tem vplivala na pooblastila organa za proračun, kot so določena v Pogodbi o ustanovitvi Evropske skupnosti –SKLENIL:Člen 1Uvedba okvirnega programa1. Ta sklep uvaja okvirni program policijskega in pravosodnega sodelovanja v kazenskih zadevah v območju svobode, varnosti in pravice, v nadaljevanju "program".2. Program se uvede za obdobje od 1. januarja 2003 do 31. decembra 2007 in se lahko podaljša.Člen 2Cilji programa1. Program prispeva k splošnemu cilju zagotovitve visoke stopnje zaščite v območju svobode, varnosti in pravice za državljane Evropske unije. V tem okviru ima zlasti cilj:(a) razvijati, izvajati in ovrednotiti evropsko politiko na tem področju;(b) pospeševati in krepiti delovanje mrež, vzajemno sodelovanje na splošnih področjih skupnega interesa držav članic, izmenjavo in širjenje informacij, izkušenj in najboljših praks, lokalno in regionalno sodelovanje, ter izboljšanje in prilagoditev usposabljanja in tehničnih in znanstvenih raziskav;(c) spodbujati države članice, da pospešijo sodelovanje z državami kandidatkami, drugimi tretjimi državami in ustreznimi regionalnimi in mednarodnimi organizacijami.2. Program podpira projekte na naslednjih področjih, povezanih z naslovom VI Pogodbe o ustanovitvi Evropske unije:(a) pravosodno sodelovanje v splošnih in kazenskih zadevah, vključno z usposabljanjem;(b) sodelovanje med organi pregona;(c) sodelovanje med organi pregona ali drugimi javnimi ali zasebnimi organizacijami v državah članicah, ki se ukvarjajo s preprečevanjem kriminala in bojem proti njemu, organiziranemu ali drugemu;(d) sodelovanje med državami članicami, da bi dosegli učinkovito zaščito interesov žrtev kazenskih postopkih.Člen 3Dostop do programa1. V okviru programa se financirajo projekti, ki trajajo največ dve leti, ki jih predložijo javne ali zasebne ustanove ali organi, vključno s strokovnimi organizacijami, nevladnimi organizacijami, društvi, organizacijami, ki zastopajo gospodarstvo, raziskovalnimi ustanovami in ustanovami za osnovno in nadaljevalno usposabljanje; projekti so usmerjeni na ciljne skupine, določene v odstavku 3.2. Projekti so upravičeni do sofinanciranja, če vključujejo sodelavce iz vsaj treh držav članic ali dveh držav članic in ene države kandidatke, in imajo cilje, navedene v členu 2. Države kandidatke lahko sodelujejo pri projektih, da bi se seznanile s pravnim redom Skupnosti na tem področju, kar jim je v pomoč pri pripravi za pristop. Druge tretje države tudi lahko sodelujejo, če to služi namenu projekta.3. Program je usmerjen na naslednje ciljne skupine:(a) osebe, ki se ukvarjajo s pravom: sodniki, državni tožilci, odvetniki, uradniki, kriminalisti, sodni izvršitelji, izvedenci, sodni tolmači in drugi strokovnjaki, povezani s pravosodjem;(b) uslužbenci policije in policisti: javni organi v državah članicah, ki so po nacionalnih predpisih pristojni za preprečevanje, in odkrivanje kaznivih dejanj ter boj proti njim;(c) uradniki v drugih vladnih službah in predstavniki združenj, strokovnih organizacij, raziskovalnih in poslovnih dejavnosti, ki se ukvarjajo z bojem proti kriminalu in preprečevanjem kriminala, organiziranega ali drugega;(d) predstavniki služb za pomoč žrtvam, vključno z javnimi službami, pristojnimi za migracije in storitvami socialnega skrbstva.4. V okviru ciljev, določenih v členu 2, se iz programa lahko sofinancirajo tudi:(a) določeni projekti, predloženi v skladu z odstavkom 1, ki so posebnega interesa na podlagi prednostnih nalog programa ali sodelovanja z državami kandidatkami;(b) dodatni ukrepi, kot so seminarji, srečanja izvedencev ali druge dejavnosti za širitev rezultatov, pridobljenih v okviru programa.5. V okviru ciljev, določenih v členu 2, program lahko nudi tudi neposredno finančno podporo dejavnostim, ki so vključene v letne programe aktivnosti nevladnih organizacij, ki izpolnjujejo naslednja merila:(a) biti morajo neprofitne organizacije;(b) ustanovljene morajo biti po predpisih ene od držav članic;(c) opravljati morajo dejavnosti evropskih dimenzij ter praviloma vključevati vsaj polovico držav članic;(d) cilji njihovih dejavnosti morajo vključevati enega ali več ciljev, določenih v členu 2.Člen 4Dejavnosti programaProgram sestavljajo naslednje vrste projektov:(a) usposabljanje;(b) vzpostavitev in uvedba programov izmenjave in razporeditve;(c) študije in raziskave;(d) razširjanje rezultatov, pridobljenih po tem programu;(e) spodbujanje sodelovanja med organi pregona, pravosodnimi organi ali drugimi javnimi ali zasebnimi organizacijami v državah članicah, ki so vključene v preprečevanje kriminala in boju proti njemu, na primer tako, da nudijo pomoč za vzpostavitev omrežij;(f) konference in seminarji.Člen 5Financiranje programa1. Finančni referenčni znesek za izvajanje tega programa za obdobje 2003 do 2007 je 65 milijonov EUR.Letna proračunska sredstva odobri organ za proračun v okviru mej finančnega načrta.2. V okviru programa se sofinancira projekt le, če se ta projekt ne financira v okviru kakšnega drugega programa, ki ga financira splošni proračun Evropske unije.3. Finančnim odločitvam sledijo pogodbe o financiranju med Komisijo in organizatorji. Finančne odločitve in pogodbe, ki iz tega izhajajo, so predmet finančnega nadzora Komisije in revizij Računskega sodišča.4. Delež finančne podpore iz splošnega proračuna Evropske unije ne presega 70 % celotnih stroškov projekta.5. Vendar pa se določeni projekti in dodatni ukrepi, navedeni v členu 3(4) in dejavnosti, navedeni v členu 3(5) lahko financirajo 100 %, do zgornje meje 10 % celotnega finančnega paketa, ki se letno dodeli programu za posebne projekte na podlagi člena 3(4)(a), in 5 % za dodatne ukrepe na podlagi člena 3(4)(b).Člen 6Izvajanje programa1. Komisija je pristojna za vodenje in izvajanje programa, v sodelovanju z državami članicami.2. Program vodi Komisija v skladu s Finančno uredbo, ki velja za splošni proračun Evropskih skupnosti.3. Za izvedbo programa Komisija:(a) pripravi letni delovni program, ki vsebuje konkretne cilje, vsebinske prednostne naloge in, po potrebi, seznam posebnih projektov in dodatnih ukrepov; program se usklajuje med področji, določenimi v členu 2(2), s tem, da je vsaj 15 % letnega financiranja namenjeno vsakemu področju, določenemu v pododstavku (a), (b) in (c) navedenega odstavka;(b) oceni in izbere predložene projekte ter zagotovi njihovo vodenje.4. Pregled projektov se opravi po svetovalnem postopku, določenim v členu 8. Pregled letnega programa dela, konkretnih projektov in dodatnih ukrepov (navedenih v členu 3(4) in dejavnosti, navedenih v členu 3(5)) se opravi v skladu s postopkom vodenja, določenim v členu 9.5. Komisija, pod pogojem, da so združljivi z ustreznimi politikami, oceni in izbere projekte, ki so jih organizatorji predložili na podlagi naslednjih meril:(a) skladnost s cilji programa;(b) evropska dimenzija projekta in obseg za sodelovanje držav kandidatk;(c) združljivost z opravljenim ali načrtovanim delom v okviru prioritetnih nalog politike Evropske unije v zvezi s pravosodnim sodelovanjem v splošnih in kazenskih zadevah;(d) obseg, v katerem projekt dopolnjuje druge pretekle, sedanje ali prihodnje projekte sodelovanja;(e) sposobnost organizatorja, da izvede projekt;(f) inherentna kakovost projekta glede zasnove, organizacije, predstavitve in pričakovanih rezultatov;(g) znesek subvencije, ki se zahteva na podlagi programa, ter sorazmernost s pričakovanimi rezultati;(h) vpliv pričakovanih rezultatov na cilje programa.Člen 7Odbor1. Komisiji pomaga odbor, ki je sestavljen iz predstavnikov držav članic in mu predseduje predstavnik Komisije, v nadaljevanju "odbor".2. Odbor na predlog predsednika in na podlagi standardnega poslovnika, ki je objavljen v Uradnem listu Evropskih skupnosti, sprejme svoj poslovnik .3. Komisija lahko po sestanku odbora povabi predstavnike držav kandidatk na informacijski sestanek.Člen 8Svetovalni postopek1. V primeru sklicevanja na ta člen predstavnik Komisije predloži odboru osnutek potrebnih ukrepov. Odbor da svoje mnenje o osnutku v roku, ki ga lahko določi predsednik glede na nujnost zadeve, po potrebi z glasovanjem.2. Mnenje se zabeleži v zapisniku; vsaka država članica ima pravico zahtevati, da se njeno stališče zabeleži v zapisniku.3. Komisija čim bolj upošteva mnenje, ki ga da odbor. Odbor obvesti o načinu, kako je bilo njegovo mnenje upoštevano.Člen 9Upravljalni postopek1. V primeru sklicevanja na ta člen predstavnik Komisije predloži odboru osnutek potrebnih ukrepov. Odbor da svoje mnenje o osnutku v roku, ki ga lahko določi predsednik glede na nujnost zadeve. Mnenje se sprejme z večino, ki jo določa člen 205(2) Pogodbe o ustanovitvi Evropske skupnosti za sprejemanje odločitev Sveta na predlog Komisije. Glasovi predstavnikov držav članic v odboru se ponderirajo na način iz navedenega člena. Predsednik ne glasuje.2. Komisija sprejme ukrepe, ki se začnejo uporabljati takoj. Če ukrepi niso v skladu z mnenjem odbora, jih Komisija takoj sporoči Svetu. V tem primeru lahko Komisija za dobo treh mesecev od dneva takega sporočila odloži uporabo ukrepov, ki jih je sprejela.3. Svet lahko v roku, ki je določen v odstavku 2, s kvalificirano večino sprejme drugačno odločitev.Člen 10Združljivost in dopolnjevanjeKomisija v sodelovanju z državami članicami zagotovi, da so projekti dopolnjujejo in so združljivi z drugimi politikami Skupnosti.Člen 11Spremljanje in ocenjevanjeKomisija redno spremlja program. Evropski parlament obvesti o sprejetem programu dela in seznamu sofinanciranih projektov ter predloži Evropskemu parlamentu in Svetu:(a) letno poročilo o izvajanju programa. Prvo poročilo se predloži do 30. junija 2004;(b) vmesno oceno izvajanja programa do 30. junija 2005;(c) sporočilo o nadaljevanju programa, po potrebi skupaj z ustreznim predlogom, do 30. septembra 2006;(d) končno oceno celotnega programa do 30. junija 2008.Člen 12Začetek veljavnostiTa sklep začne učinkovati na dan objave v Uradnem listu.V Bruslju, 22. julija 2002Za SvetPredsednikP. S. Møller[1] UL C 51 E, 26.2.2002, str. 345.[2] Mnenje podano 9. aprila 2002 (še ni objavljeno v Uradnem listu).[3] UL C 124, 3.5.2000, str. 1.[4] UL L 82, 22.3.2001, str. 1.[5] UL L 186, 7.7.2001, str. 1 (Grotius II — Kazenski).[6] UL L 186, 7.7.2001, str. 7 (Stop II).[7] UL L 186, 7.7.2001, str. 4 (Oisin II).[8] UL L 186, 7.7.2001, str. 11.[9] UL L 99, 31.3.1998, str. 8.[10] UL C 172, 18.6.1999, str. 1.--------------------------------------------------


title: Odločba Nadzornega organa EFTA št. 198/03/COL z dne 5. novembra 2003 o štirideseti spremembi procesnih in materialnih pravil na področju državne pomoči z ukinitvijo poglavij o majhnih in srednje velikih podjetjih, pomoči de minimis, pomoči za usposabljanje ter pomoči za zaposlovanje

text:
               12.5.2005

               SL

               Uradni list Evropske unije

               L 120/39

      ODLOČBA NADZORNEGA ORGANA EFTA
   št. 198/03/COL
   z dne 5. novembra 2003
   o štirideseti spremembi procesnih in materialnih pravil na področju državne pomoči z ukinitvijo poglavij o majhnih in srednje velikih podjetjih, pomoči de minimis, pomoči za usposabljanje ter pomoči za zaposlovanje
   Nadzorni organ EFTA je –
   ob upoštevanju Sporazuma o Evropskem gospodarskem prostoru (1) in zlasti členov 61 do 63 ter Protokola 26 k Sporazumu,
   ob upoštevanju Sporazuma med državami EFTA o ustanovitvi Nadzornega organa in Sodišča (2) in zlasti člena 24, člena 5(2)(b) ter člena 1 dela I Protokola 3 k Sporazumu,
   ker Nadzorni organ EFTA v skladu s členom 24 Sporazuma o nadzoru in sodišču uveljavlja določbe Sporazuma EGP v zvezi z državno pomočjo;
   ker Nadzorni organ EFTA v skladu s členom 5(2)(b) Sporazuma o nadzoru in sodišču izdaja obvestila ali smernice o zadevah, ki jih obravnava Sporazum EGP, če to izrecno določata navedeni sporazum ali Sporazum o nadzoru in sodišču ali če Nadzorni organ EFTA meni, da je to potrebno;
   ob sklicevanju na procesna in materialna pravila na področju državne pomoči (3), ki jih je 19. januarja 1994 sprejel Nadzorni organ EFTA (4);
   ker je 12. januarja 2001 Evropska komisija sprejela Uredbo (ES) št. 68/2001 (5) o uporabi členov 87 in 88 Pogodbe ES pri pomoči za usposabljanje;
   ker je 12. januarja 2001 Evropska komisija sprejela Uredbo (ES) št. 69/2001 (6) o uporabi členov 87 in 88 Pogodbe ES pri de minimis pomoči;
   ker je 12. januarja 2001 Evropska komisija sprejela Uredbo (ES) št. 70/2001 (7) o uporabi členov 87 in 88 Pogodbe ES pri pomoči za majhna in srednje velika podjetja;
   ker je 12. decembra 2002 Evropska komisija sprejela Uredbo (ES) št. 2204/2002 (8) uporabi členov 87 in 88 Pogodbe ES za državne pomoči na področju zaposlovanja;
   ker veljajo te uredbe tudi za Evropski gospodarski prostor in so bile s sklepoma Skupnega odbora vključene v Prilogo XV k Sporazumu EGP (9);
   ker uvodne izjave (4) uredb o pomoči za usposabljanje, o pomoči za majhna in srednje velika podjetja ter o pomoči za zaposlovanje izrecno določajo, da obstoječe smernice in okviri na področjih, ki so sedaj zajeta v uredbe, prenehajo veljati z začetkom veljave teh uredb;
   ker glede na to poglavje 10 o majhnih in srednje velikih podjetjih, poglavje 18 o pomoči za zaposlovanje in poglavje 18A o pomoči za usposabljanje v Smernicah o državni pomoči niso več veljavna in jih je treba črtati;
   ker kljub pomanjkanju izrecnih navedb glede tega v Uredbi (ES) št. 69/2001 o de minimis pomoči velja isto za poglavje 12 Smernic o državni pomoči, saj Uredba obširno zajema vse predpise o de minimis pomoči;
   ker je treba zagotoviti enotno uporabo pravil o državni pomoči za države EFTA v celotnem Evropskem gospodarskem prostoru;
   po posvetovanju z Evropsko komisijo;
   ob sklicevanju na to, da se je Nadzorni organ EFTA o tej temi posvetoval z državami EFTA na večstranskem sestanku dne 20. junija 2003 –
   SPREJEL NASLEDNJO ODLOČBO:

               1.

               Smernice o državni pomoči se spremenijo tako, da se črtajo naslednja poglavja:

                           —

                           poglavje 10 o pomoči za majhna in srednje velika podjetja,

                           —

                           poglavje 12 o pomoči de minimis in njeni uporabi,

                           —

                           poglavje 18 o pomoči za zaposlovanje,

                           —

                           poglavje 18A o pomoči za usposabljanje.

               2.

               Države EFTA se obvestijo z dopisom, ki vsebuje izvod te odločbe.

               3.

               Evropska komisija se obvesti z izvodom te odločbe v skladu s točko (d) Protokola 27 k Sporazumu EGP.

               4.

               Ta odločba se objavi v oddelku EGP in Dopolnilu EGP Uradnega lista Evropske unije.

               5.

               Ta odločba je verodostojna v angleškem jeziku.

      V Bruslju, 5. novembra 2003

            Za Nadzorni organ EFTA

            Predsednik

         Einar M. BULL

            Član Kolegija

         Hannes HAFSTEIN

      (1)  V nadaljnjem besedilu „Sporazum EGP“.

      (2)  V nadaljnjem besedilu „Sporazum o nadzoru in sodišču“.

      (3)  V nadaljnjem besedilu „Smernice o državni pomoči“.

      (4)  Sprva objavljena v UL L 231, 3.9.1994 in v Dopolnilu EGP št. 32 istega dne, kakor so bila nazadnje spremenjena z Odločbo Kolegija št. 197/03/COL z dne 5. novembra 2003 (še neobjavljeno).

      (5)  UL L 10, 13.1.2001, str. 20. Uredba, kakor je bila nazadnje spremenjena z Uredbo (ES) št. 363/2004 (UL L 63, 28.2.2004, str. 20).

      (6)  UL L 10, 13.1.2001, str. 30.

      (7)  UL L 10, 13.1.2001, str. 33. Uredba, kakor je bila nazadnje spremenjena z Uredbo (ES) št. 363/2004.

      (8)  UL L 337, 13.12.2002, str. 3.

      (9)  Uredba (ES) št. 68/2001 o pomoči za usposabljanje je bila vključena kot točka 1d v Prilogo XV, Uredba (ES) št. 69/2001 o pomoči de minimis je bila vključena kot točka 1e v Prilogo XV, Uredba (ES) št. 70/2001 o pomoči za majhna in srednje velika podjetja je bila vključena kot točka 1f, in sicer vse s Sklepom Skupnega odbora št. 88/2002 (UL L 266, 3.10.2002, str. 56 in Dopolnilo EGP št. 49, 3.10.2002, str. 42). Uredba (ES) št. 2204/2002 o pomoči za zaposlovanje je bila vključena kot točka 1g v Prilogo XV s Sklepom Skupnega odbora št. 83/2003 (UL L 257, 9.10.2003, str. 39).


title: Sklep Sveta z dne 11. maja 1999 o imenovanju člana odbora za pritožbe Urada za usklajevanje na notranjem trgu (blagovne znamke in modeli) (1999/C 146/01)

text:
Pomembno pravno obvestilo

|

31999D0527(01)

Uradni list C 146 , 27/05/1999 str. 0001 - 0001

		Sklep Svetaz dne 11. maja 1999o imenovanju člana odbora za pritožbe Urada za usklajevanje na notranjem trgu (blagovne znamke in modeli)(1999/C 146/01)SVET EVROPSKE UNIJE JEob upoštevanju Pogodbe o ustanovitvi Evropske skupnosti,ob upoštevanju Uredbe Sveta (ES) št. 40/94 z dne 20. decembra 1993 o blagovni znamki Skupnosti [1] in zlasti členov 120 in 131 Uredbe,ob upoštevanju kandidature, ki jo je 14. aprila 1999 predložil upravni odbor Urada za usklajevanje na notranjem trgu ( blagovne znamke in modeli),SKLENIL:Člen 1G. Walter Peeters, rojen 14. julija 1944 v Turnhoutu (Belgija), se imenuje za člana odbora za pritožbe Urada za usklajevanje na notranjem trgu (blagovne znamke in modeli) za obdobje petih let.Člen 2Datum, s katerim začne teči petletno obdobje, navedeno v členu 1, določi upravni odbor Urada za usklajevanje na notranjem trgu (blagovne znamke in modeli).V Bruslju, 11. maja 1999Za SvetPredsednikL. Schomerus[1] UL L 11, 14.1.1994, str. 1. Uredba, kakor je bila spremenjena z Uredbo (ES) št. 3288/94 (UL L 349, 31.12.1994, str. 83).--------------------------------------------------


title: 48. sprememba smernic o državni pomoči — Odločba Nadzornega organa EFTA o predlogu za ustrezne ukrepe

text:
               14.4.2005

               SL

               Uradni list Evropske unije

               C 90/10

         48. sprememba smernic o državni pomoči
   Odločba Nadzornega organa EFTA o predlogu za ustrezne ukrepe
   (2005/C 90/05)
   Datum sprejetja:
   Država EFTE: ni podatkov
   Zadeva št.: 47811
   Naslov: Sprememba poglavja 16 o „državni pomoči za reševanje in prestrukturiranje podjetij v težavah“ smernic o državni pomoči tako, da se poglavje 16 nadomesti z novim besedilom in predlogom za ustrezne ukrepe.
   Pravna podlaga: Odločba kolegija št. 305/04/COL
   Odločba: Ustrezni ukrepi, ki jih je Organ predlagal in so jih države EFTE sprejele, so naslednji:
   sprememba veljavnih shem pomoči v zvezi z državno pomočjo, zajeto v spremenjenem poglavju 16 smernic o državni pomoči Organa, da bodo do najkasneje 1. junija 2005 skladne s smernicami.


title: Zahteva za odvzem imunitete Hannesu Swobodi Sklep Evropskega parlamenta z dne 22. aprila 2009 o zahtevi za odvzem imunitete Hannesu Swobodi (2009/2014(IMM))

text:
               8.7.2010

               SL

               Uradni list Evropske unije

               CE 184/137

         Sreda, 22. aprila 2009Zahteva za odvzem imunitete Hannesu Swobodi
   P6_TA(2009)0236
   Sklep Evropskega parlamenta z dne 22. aprila 2009 o zahtevi za odvzem imunitete Hannesu Swobodi (2009/2014(IMM))
   2010/C 184 E/31

      Evropski parlament,
   ob upoštevanju zahteve za odvzem imunitete Hannesu Swobodi z dne 5. decembra 2008, ki jo je posredovalo deželno sodišče za kazenske zadeve na Dunaju dne 20. januarja 2009 in ki je bila razglašena na plenarnem zasedanju dne 5. februarja 2009,
   po zagovoru Hannesa Swobode, v skladu s členom 7(3) svojega Poslovnika,
   ob upoštevanju členov 9 in 10 Protokola o privilegijih in imunitetah Evropskih skupnosti z dne 8. aprila 1965, pa tudi člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,
   ob upoštevanju sodb Sodišča Evropskih skupnosti z dne 12. maja 1964 in 10. julija 1986 (1),
   ob upoštevanju člena 57 zveznega ustavnega zakona Republike Avstrije,
   ob upoštevanju člena 6(2) in člena 7 svojega Poslovnika,
   ob upoštevanju poročila Odbora za pravne zadeve (A6-0190/2009),

               1.

               sklene, da ne odvzame imunitete Hannesu Swobodi;

               2.

               naroči svojemu predsedniku, naj ta sklep in poročilo pristojnega odbora nemudoma posreduje pristojnemu organu Republike Avstrije.

      (1)  Zadeva 101/63, Wagner proti Fohrmann in Krier, Letno poročilo 1964, str. 195, in zadeva 149/85, Wybot proti Faure in drugi, Letno poročilo 1986, str. 239.